ROMÂNIA

JUDEŢUL BUZĂU

MUNICIPIUL BUZĂU

CONSILIUL LOCAL

PROCES – VERBAL

încheiat astăzi, 27 octombrie 2016, orele 14,00, cu ocazia şedinţei

ordinare a Consiliului Local al Municipiului Buzău

Astăzi, data de mai sus, prin Dispoziţia nr. 686 din 21 octombrie 2016, a fost convocată şedinţa ordinară a Consiliului Local al Municipiului Buzău.

La lucrările şedinţei ordinare au fost prezenţi 20 consilieri din totalul celor 22 membri ai consiliului local în funcţie. Lipsesc motivat domnii consilieri Marin Ion şi Şerban Nicolae.
La şedinţă participă, fără drept de vot, domnul ing. Constantin Toma, primarul municipiului Buzău şi domnul Sava George, inspector cu atribuţii delegate de secretar.

De asemenea la şedinţă, participă în calitate de invitaţi:

- August Daniel, şef serviciu comercial al Societății Comerciale „Piețe, Târguri și Oboare” S.A. Buzău;

- Mocanu Liviu – Mihai, director general S.C. RER Ecologic Service Buzău S.A.;
- Tacea Constantin, director general Regia Autonomă Municipală „R.A.M.” Buzău;

- Ceaușel Cristian Ștefan, consilier primar;

- Peneş Gabriel, consilier primar;

- Radu Nicolaie - Sebastian - Valentin, consilier primar;

- reprezentanţi mass-media locală;

- alţi participanţi. 

Proiectul ordinii de zi al şedinţei ordinare a fost adus la cunoştinţă publică în termen legal de către domnul Sava George, inspector cu atribuţii delegate de secretar, prin intermediul presei locale şi pagina de internet şi cuprinde:


1.- proiectul de hotărâre privind constatarea încetării de drept, înainte de expirarea duratei normale a mandatului, a calităţii de consilier în Consiliul Local al Municipiului Buzău a doamnei Cristea Mariana;
2. - proiectul de hotărâre privind validarea mandatului de consilier în Consiliul Local al Municipiului Buzău al domnului Hudiţoiu Bogdan – Florin;

3.- proiectul de hotărâre privind aprobarea contului de execuţie bugetară pe trimestrul al III-lea precum şi rectificarea bugetului municipiului Buzău pe anul 2016;

4.- proiectul de hotărâre privind eliberarea domnului Nedelcu Ștefan din funcţia de membru al consiliului de administraţie al Societăţii Comerciale "Urbis Serv" S.R.L Buzău;

5.- proiectul de hotărâre privind desemnarea auditorului financiar extern al  Societății  Comerciale "Piețe Târguri și Oboare" S.A. Buzău;

6.- proiectul de hotărâre privind aderarea comunelor Valea Sălciei, Florica, Năieni, Cozieni, Padina, Mărgăriteşti și Movila Banului, judeţul Buzău, prin consiliile locale, la Asociaţia de Dezvoltare Intercomunitară "Buzău 2008" precum și modificarea Statutului Asociației de Dezvoltare Intercomunitară “Buzău 2008”;

7.- proiectul de hotărâre pentru modificarea punctului nr. 2 din anexa nr. 1 la  Hotărârea  nr. 136/2016 a Consiliului Local al Municipiului Buzău, modificată de Hotărârea nr.146/2016, privind trecerea locuinţelor pentru tineri,  din proprietatea publică a municipiului Buzău în proprietatea publică a statului şi reglementarea juridică a terenurilor aferente;

8.- proiectul de hotărâre privind aprobarea modelului contractului de închiriere, a fişei locative şi a fişei de calcul, al cuantumului chiriei şi coeficienţilor care stau la baza recalculării acestor chirii, pentru unităţile locative din blocurile A.N.L., aflate în administrarea Consiliului Local al municipiului Buzău; 

9.- proiectul de hotărâre pentru avizarea documentaţiei de atribuire directă a contractului de delegare a gestiunii serviciului de transport public local de persoane prin curse regulate pe raza Asociaţiei de Dezvoltare Intercomunitară “Buzău-Mărăcineni” pe traseul 2M Buzău-Săpoca;

10.- proiectul de hotărâre pentru aprobarea Regulamentului de atribuire a locurilor de parcare în parcările de reşedinţă din municipiul Buzău;

11.- proiectul de hotărâre privind aprobarea transferului drumului în suprafaţă de 13.833 m.p., situat în municipiul Buzău, în tarlaua 19, zona D.N. 10 Buzău – Braşov, cu numărul cadastral 60946, din proprietatea privată în proprietatea publică a municipiului  Buzău;
12.- proiectul de hotărâre privind completarea art. 3 din Hotărârea nr. 323/2007 a Consiliului Local al Municipiului Buzău pentru aprobarea delegării gestiunii serviciilor publice de alimentare cu apă şi de canalizare, precum şi concesionarea bunurilor proprietate publică şi privată a municipiului Buzău către Societatea Comercială "Compania de Apă" S.A. Buzău;

13.- proiectul de hotărâre pentru aprobarea vânzării către Societatea Comercială „Concas” S.A. Buzău a terenului proprietate privată a municipiului Buzău, aferent lucrărilor de construire "Ansamblu de locuinţe colective şi spaţii pentru funcţiuni conexe locuirii", situat în municipiul Buzău, b-dul Unirii nr. 203;

14.- proiectul de hotărâre pentru aprobarea vânzării către Societatea Comercială "General Consult" S.R.L. Buzău, a terenurilor proprietate privată a municipiului, indivize şi aferente suprafeţelor locative cu altă destinaţie decât cea de locuinţă situate în municipiul Buzău, bulevardul Unirii, la parterul blocurilor 10C şi 10D; 

15.- proiectul de hotărâre pentru aprobarea solicitării de trecere din domeniul public al statului și administrarea Regiei Naționale a Pădurilor – Romsilva în proprietatea publică a municipiului Buzău și administrarea Consiliului Local al municipiului Buzău a  bunului imobil “Pădurea Crâng” din municipiul Buzău;

16.- proiectul de hotărâre pentru abrogarea art. 3 din Hotărârea nr. 90/2015 privind atestarea apartenenţei la domeniul privat al municipiului a unor suprafeţe locative cu altă destinaţie decât cea de locuinţă situate în municipiul Buzău, strada Unirii, bloc L2, parter, bloc E8, parter şi demisol şi bloc E1, parter;

17.- proiectul de hotărâre pentru atestarea apartenenţei la domeniul public al municipiului Buzău a imobilului „Sală de sport cu tribună de 180 locuri în Municipiul Buzău, Liceul cu program sportiv Iolanda Balasz Sotter, Micro 14, aleea Şcolilor nr. 1”;
18.- proiectul de hotărâre privind atestarea apartenenţei la domeniul privat al municipiului a unui teren situat în municipiul Buzău, str. Primăverii, nr. 5, pe care este edificată o construcţie;

19.- proiectul de hotărâre privind atestarea apartenenţei la domeniul public al municipiului a terenului aferent garajelor situate în municipiul Buzău, cartier micro 14, adiacent Grădiniţei nr. 7.

20.-  alte probleme ale activităţii curente. 
X X X

Lucrările şedinţei ordinare a Consiliului Local al Municipiului Buzău sunt deschise de către domnul Sava George, inspector cu atribuţii delegate de secretar, care anunţă că şedinţa este legal constituită, fiind convocată în termen legal prin Dispoziţia nr. 686 din 21 octombrie 2016, apoi anunţă cvorumul şedinţei care este de 20 consilieri prezenţi din 22 consilieri în funcţie.

Domnul Sava George, inspector cu atribuţii delegate de secretar, supune aprobării plenului consiliului local procesul-verbal al şedinţei din data de 18 octombrie 2016, cu menţiunea că acesta a fost semnat de către preşedintele de şedinţă şi de domnul Sava George, inspector cu atribuţii delegate de secretar, proces-verbal postat şi pe site-ul Primăriei Municipiului Buzău.

Cu 20 de voturi pentru, domnii consilieri aprobă procesul verbal al şedinţei Consiliului Local al Municipiului Buzău din data de 18 octombrie 2016 în forma prezentată.

În continuare, domnul Sava George, inspector cu atribuţii delegate de secretar adresează rugămintea domnului Florescu Constantin, preşedintele şedinţei, să preia conducerea lucrărilor şedinţei.
X X X

Domnul consilier Florescu Constantin, preşedintele şedinţei:

 „Bună ziua! Pe ordinea de zi a şedinţei de astăzi au fost introduse două proiecte de hotărâre suplimentare, după cum urmează:
- Proiectul de hotărâre pentru aprobarea prelungirii exercitării cu caracter temporar a funcţiei publice de conducere vacante de director executiv al Direcţiei de Asistenţă Socială a municipiului Buzău.
- Proiectul de hotărâre privind repartizarea, în vederea închirierii, a unor locuinţe aflate în administrarea Consiliului Local al Municipiului Buzău.

De asemenea, toată lumea are pe masă și Adresa nr. 15.987 din data de 24.10.2016 a Consiliului Concurenței, cât și răspunsul de la S.C. RER Ecologic Service Buzău S.A. cu numărul 10.752 din data de 16.10.2016. Aceste adrese nu se votează, se ia doar act că v-am adus la cunoştinţă.
Domnul consilier Florescu Constantin, preşedintele şedinţei supune la vot introducerea pe ordinea de zi a celor două proiecte de hotărâre suplimentare, care este adoptată cu unanimitate de voturi. 
X X X

Domnul consilier Florescu Constantin, preşedintele şedinţei supune la vot ordinea de zi cu completările aduse, care este adoptată cu unanimitate de voturi.
X X X
Domnul consilier Florescu Constantin, președintele ședinței, supune atenției domnilor consilieri proiectul de hotărâre privind constatarea încetării de drept, înainte de expirarea duratei normale a mandatului, a calităţii de consilier în Consiliul Local al Municipiului Buzău a doamnei Cristea Mariana;

Domnul consilier Florescu Constantin aduce la cunoştinţa plenului că prezentul proiectul de hotărâre este prezentat spre informare şi nu se supune votului plenului Consiliului Local.

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind validarea mandatului de consilier în Consiliul Local al Municipiului Buzău al domnului Hudiţoiu Bogdan – Florin;

Domnul consilier Florescu Constantin, preşedintele comisiei de validare:

„Documentele depuse au fost verificate şi nu sunt incompatibilităţi, drept pentru care propun supunerea la vot, depunerea jurământului şi validarea mandatului domnului Hudiţoiu Bogdan – Florin.”
Domnul Hudiţoiu Bogdan – Florin:

„Subsemnatul Hudiţoiu Bogdan – Florin, luând cunoştinţă de validarea mandatului de consilier în Consiliul Local al Municipiului Buzău, depun şi semnez în faţa Consiliului Local următorul jurământ:
„Jur să respect Constituţia şi legile ţării şi să fac cu bună-credinţă tot ceea ce stă în puterile şi priceperea mea pentru binele locuitorilor municipiului Buzău.  Aşa să-mi ajute Dumnezeu!” 

Se supune la vot şi se aprobă hotărârea cu 20 voturi pentru.
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind aprobarea contului de execuţie bugetară pe trimestrul al III-lea precum şi rectificarea bugetului municipiului Buzău pe anul 2016;

Domnul Constantin Toma, primarul municipiului Buzău:

„S-au strâns niște bani și trebuie să-i împărțim după necesitățile care existente. Reprezintă încasări de circa 9,4 milioane de lei.”

Domnul consilier Roșioru Silviu - Laurențiu:

„Din această sumă se dau bani și pentru Centrul de Excelență?”


Domnul Neder Andrei, viceprimarul municipiului Buzău:


„Anul acesta nu se va aloca niciun ban pentru Centrul de Excelență.”
Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru.
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind eliberarea domnului Nedelcu Ștefan din funcţia de membru al consiliului de administraţie al Societăţii Comerciale "Urbis Serv" S.R.L Buzău;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind desemnarea auditorului financiar extern al Societății  Comerciale "Piețe Târguri și Oboare" S.A. Buzău;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind aderarea comunelor Valea Sălciei, Florica, Năieni, Cozieni, Padina, Mărgăriteşti și Movila Banului, judeţul Buzău, prin consiliile locale, la Asociaţia de Dezvoltare Intercomunitară "Buzău 2008" precum și modificarea Statutului Asociației de Dezvoltare Intercomunitară “Buzău 2008”;

Domnul consilier Ionescu Constantin:

„Nu voi vota la acest proiect de hotărâre.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 20 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru modificarea punctului nr. 2 din anexa nr. 1 la  Hotărârea  nr. 136/2016 a Consiliului Local al Municipiului Buzău, modificată de Hotărârea nr. 146/2016, privind trecerea locuinţelor pentru tineri, din proprietatea publică a municipiului Buzău în proprietatea publică a statului şi reglementarea juridică a terenurilor aferente;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind aprobarea modelului contractului de închiriere, a fişei locative şi a fişei de calcul, al cuantumului chiriei şi coeficienţilor care stau la baza recalculării acestor chirii, pentru unităţile locative din blocurile A.N.L., aflate în administrarea Consiliului Local al municipiului Buzău; 

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru avizarea documentaţiei de atribuire directă a contractului de delegare a gestiunii serviciului de transport public local de persoane prin curse regulate pe raza Asociaţiei de Dezvoltare Intercomunitară “Buzău - Mărăcineni” pe traseul 2M Buzău - Săpoca;

Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru aprobarea Regulamentului de atribuire a locurilor de parcare în parcările de reşedinţă din municipiul Buzău;

Domnul consilier Ionescu Constantin:

„Legat de acest proiect de hotărâre, din punctul meu de vedere este o oportunitate și o necesitate ca la nivelul municipiului Buzău să putem dezvolta parcări rezidențiale, pentru ca fiecare buzoian să aibă locul lui de parcare, plătit, pe care să și-l găsească după orele de program. Zilele trecute am fost la Primăria Municipiului Brașov, am discutat atât cu primarul, cât și cu managerul de acolo, pentru a vedea exact cum s-a derulat acest proiect, în ce fel a fost aplicat și care au fost etapele și pașii premergători acestuia. Din acest regulament, la acest moment, la nivelul municipiului Buzău, reiese că nu sunt locuri de parcare. Din punctul meu de vedere, există o pondere de maxim 15-20% pentru a satisfacerea necesității de parcaje la nivelul municipiului Buzău, în sensul în care fiecare buzoian și-ar plăti și ar avea asigurat un loc de parcare. Cred că ne grăbim în legătură cu licitația și plata acestor locuri de parcare, cu atât mai mult cu cât plătim în plus față de impozitul pe care îl plătim anual la acest moment, fără a respecta anumiți pași, cât și stadiile tehnice corecte. Eu propun și cred că este corect, ca la acest moment să existe un studiu de oportunitate, de necesitate, la nivelul municipiului Buzău, să vedem exact care este necesarul de parcări în raport cu numărul de mașini din municipiul Buzău. Trebuie să vedem câte mașini sunt pe persone fizice și câte sunt pe persoane juridice. Ne referim și la persoanele juridice care deservesc anumite servicii la nivelul municipiului Buzău. Aceștia au obligația să-și ducă aceste mașini în parcările proprii, așa cum a fost specificat și în caietul de sarcini, și mă refer aici la cele 260-300 de maxi-taxi și taxiuri pe firmă, cărora trebuie să le fie asigurate locurile de parcare, așa cum se precizează în caietul de sarcini în momentul participării la licitație. Care sunt terenurile pe care se pot dezvolta anumite locuri de parcare? Trebuie să avem în vedere anumite etape de licitație, pentru ca fiecare buzoian să-și găsească un loc de parcare. Din punctul meu de vedere, în acest regulament nu este corect să amestecăm persoanele fizice cu cele juridice. Chiar dacă vor fi scoase la licitație locurile de parcare, care vor fi sistematizate și marcate, la aceste licitații niciodată un buzoian sau un pensionar nu va putea ajunge la același nivel de plată cu o persoană juridică. Aceasta face bani cu mașina respectivă și își decontează anumite cheltuieli. În altă ordine de idei, după ce vedem care este situația existentă și reală la nivelul municipiului Buzău, putem dezvolta exact numărul locurilor de parcare de care municipalitatea are nevoie. Identificăm terenurile și zonele unde pot fi dezvoltate etape de licitații. Pentru prima etapă, propun ca licitația să aibă în vedere o singură mașină pentru o proprietate, cea de-a doua etapă de licitație în zona respectivă o a doua mașină, după care ulterior, pentru ceea ce înseamnă persoane juridice, exceptând persoanele juridice care aveau obligația să-și ducă mașina acolo unde își au sediul de firmă sau care aveau în caietul de sarcini obligația să-și parcheze acea mașină pe timpul nopții. Cred că la acest moment s-au sărit anumiți pași tehnici, administrativi și studii de fezabilitate care ne-ar fi ajutat să cunoaștem exact cum putem dezvolta la nivelul municipiului Buzău zone de parcaj pentru a acoperi tot necesarul existent iar toată lumea să fie mulțumită. Dau un exemplu. Dacă licităm pe 20 de locuri de parcare la un bloc, și sunt licitații de 50 de mașini, vor câștiga cei care dau mai mult, în detrimentul celor care nu au această posibilitate. Propun ca amendament la acest proiect de hotărâre, pe viitor, deoarece este și perioada de iarnă și se poate întocmi acest studiu de oportunitate, necesitate, să vedem exact de unde plecăm și pe ce ne bazăm și să vedem care sunt posibilitățile la nivelul municipiului Buzău să dezvoltăm un număr suficient și necesar de locuri de parcare pentru a satisface nevoile tuturor cetățenilor municipiului. După care să facem un studiu de fezabilitate pentru a stabili indicatorii tehnico-economici cu firme specializate, firme de profil, prin care să ne indice valoarea investiției pentru a dezvolta aceste parcări așa cum au fost dezvoltate și în alte zone. Vă mulțumesc.”

Constantin Toma, primarul municipiului Buzău:

„Mai devreme ați aprobat prin rectificarea de buget și un studiu legat de trafic și parcări la nivelul municipiului Buzău. Necesitatea este evidentă. Suntem singura capitală de județ fără așa ceva. Este un haos la nivelul întregului oraș. În acest moment probabil, avem 10-15% parcări amenajate. Conform acestui regulament trebuie să facem parcări perfecte, să le trasăm, să le numerotăm și să le delimităm. În paralel se face acest studiu.  Vom vorbi cu cei de la asociațiile de proprietari și vom avea numărul total de mașini. Dacă prelungim această situație cu încă doi sau trei ani de zile, nu vom reuși să facem nimic. Studiile costă foarte mult și nu cred că este cea mai practică soluție în acest moment. Au fost analizate regulamentele din cel puțin șapte orașe din România. Ne-am adaptat pe ceea ce avem în orașul Buzău. Am luat ceea ce-am considerat a fi mai bun. Cred că a ieșit un regulament bun. Niciun regulament nu este perfect, nicio lege nu este perfectă, vom veni în fața dumneavoastră dacă vom avea situații generale proaste și vom modifica acest regulament. Rugămintea mea este să-l votăm în forma prezentată astăzi pentru a câștiga timp. Ne va ieși și studiul care se va ocupa cu traficul din municipiul Buzău. Suntem obligați pe Planul de mobilitate urbană, pentru a avea acces la cei 31,5 milioane de euro dați de Uniunea Europeană. În acest moment, lucrăm pe cât mai multe proiecte pentru a avea toate informațiile, ca să putem depune, în primăvară, proiectele pe acești bani care au fost alocați fiecărei capitale de județ din România, mai puțin Tulcea care este repartizată pe un program cu Delta Dunării. Părerea mea este că acest regulament este destul de cuprinzător. În acest moment sunt în jur de 7, 8 parcări amenajate, vă spun cu certitudine. Este vorba de bani mulți.”

Domnul consilier Ionescu Constantin:

„Ce se întâmplă dacă, atunci când sistematizăm și numerotăm într-o parcare dintr-un bloc de 20-25 de locuri, licitează 50 de proprietari, reprezentându-i pe cei care lăsau mașinile acolo și nu câștigă licitația, aceștia unde vor parca?”

Constantin Toma, primarul municipiului Buzău:

„În acest moment unde parchează acești oameni? Să presupunem că sunt 20 de locuri de parcare și 50 de mașini, unde parchează ceilalți 30?”

Domnul consilier Ionescu Constantin:

„Fiecare unde găsește.”

Domnul consilier Roșioru Silviu – Laurențiu:

„La celelalte blocuri unde sunt mașini mai puține. La două-trei blocuri distanță. Veți vedea că acolo se vor licita locurile de parcare de cei din bloc și nu vor mai avea loc nici la celelalte blocuri.”

Domnul consilier Murguleț Vasile:

„Locurile la drum nu se licitează.”

Domnul Constantin Toma, primarul municipiului Buzău:

„Vor fi locuri libere în alte parcări, vom lua decizia să ducem oamenii acolo.”

Domnul consilier Dunel Alexandru:

„Se va licita doar acolo unde este amenajat.”

Domnul Radu Nicolae - Sebastian - Valentin, consilier primar:

„Am participat la elaborarea acestui regulament. Noi am încercat să tratăm toate situațiile și haideți să nu lansăm situații ipotetice, ci să ajungem în situația respectivă. Așa cum a precizat și domnul primar nimic nu este perfect, ci totul este perfectibil. Acolo unde vom avea situații deosebite le vom trata pe rând în funcție de cum apar acestea.”

Domnul consilier Ionescu Constantin:

„Nu putem amesteca la licitație persoanele fizice cu cele juridice.”

Domnul Radu Nicolae - Sebastian - Valentin, consilier primar:

„Nici nu le amestecăm. Dacă veți observa în regulament, prioritate la aceste locuri de parcare o au persoanele fizice. Dacă rămân locuri disponibile vor avea și persoanele juridice. Mulțumesc.”

Domnul consilier Roșioru Silviu – Laurențiu:

„Situația pe care expus-o domnul consilier Ionescu Constantin este reală. La unele blocuri sunt mai multe mașini, iar la altele sunt mai puține.”

Domnul Constantin Toma, primarul municipiului Buzău:

„Care este soluția?”

Domnul consilier Roșioru Silviu – Laurențiu:

„Soluția, din punctul meu de vedere este să facem locurile de parcare, să găsim posibilități, să amenajăm atâtea locuri de parcare câte autovehicule sunt în blocurile respective și pe urmă să le închiriem sau să le concesionăm.”

Domnul Constantin Toma, primarul municipiului Buzău:

„Acest lucru am început să-l facem. Am început să amenajăm parcări, iar pe măsură ce le amenajăm le punem și la atribuire de locuri. Nu mai putem aștepta. Probabil că vom aștepta încă 2-3 ani cu banii pe masă.”

Domnul consilier Roșioru Silviu – Laurențiu:

„Noi ne inspirăm din alte orașe. Acolo este o situație, iar la noi alta.”

Domnul Constantin Toma, primarul municipiului Buzău:

„Vom ajunge și noi la acea situație, trebuie să ne dorim.”

Domnul Apostu Ionuț - Sorin, viceprimarul municipiului Buzău:

„Permiteți-mi să fac o observație. Vom avea acest studiu de trafic, care ne va oferi și alte soluții privind instituirea unor sensuri unice, unde iarăși vom mai câștiga niște locuri de parcare. Haideți să mergem în paralel cu toate aceste acțiuni, să aprobăm regulamentul, să facem acest studiu de trafic, să încercăm să amenajăm noi parcări, pas cu pas, astfel încât să ajungem la cele mai bune rezultate. Nu putem acum să transformăm orașul Buzău într-o parcare și apoi să așteptăm clienții să vină să oferim locuri de parcare.”
Domnul consilier Florescu Constantin, președintele ședinței:

„Este un început care obligă și Primăria să identifice și alte locuri de parcare, dar trebuie să pornim într-un fel.”

Doamna Crăiță Valentina:

„Bună ziua. În calitate de cetățean al municipiului Buzău, locuiesc în centrul orașului și mă confrunt cu această problemă, a lipsei locurilor de parcare. Așteptam de mult un astfel de proiect, pentru care eu vă mulțumesc. Îi reprezint pe cei care au probleme din acest motiv pentru că este un haos, pentru că dacă ai plecat cumva din zonă nu-ți mai găsești locul de parcare. Trebuie să urmărești, deoarece în zona centrală nu vin doar cei care locuiesc ci și cei care sunt în tranzit în oraș. Aceștia nu se duc să plătească în parcările private, ci vin pe locurile de la Dacia fără să plătească. În fiecare an trebuie să ne reparăm mașinile deoarece nu știm care sunt vecini din dreapta și din stânga. Avem nevoie de acest proiect. Eu, în calitate de cetățean, vreau să vă rog să-l aprobați. Din experiența mea de locatar nu toată lumea deține autoturism. Mai este și o problemă, într-un fel a mea personală, deoarece dețin un PFA, sunt persoană juridică, dar locuiesc în zonă, iar sediul meu este acolo. Ar trebui găsită o soluție.”

Domnul consilier Florescu Constantin, președintele ședinței:

„În timp, în funcție de necesități așa cum a explicat și domnul Radu Sebastian, consilierul primarului se vor lua măsuri. Teoretic, dumneavoastră din partea publicului sunteți de acord cu acest proiect de hotărâre.”

Doamna Crăiță Valentina:

„Absolut.”

Domnul consilier Ionescu Constantin:

„Care este termenul studiului de oportunitate?”

Domnul Constantin Toma, primarul municipiului Buzău:

„Până la sfârșitul acestui an.”

Domnul consilier Ionescu Constantin:

„Pe care îl aprobăm în consiliu.”

Domnul Constantin Toma, primarul municipiului Buzău:

„Din această cauză s-au și alocat acești bani.”

Domnul consilier Vasile Gheorghe:

„După părerea mea, consider că acest proiect de hotărâre este un proiect pilot. Oricum, un început trebuia să se facă. Părerea mea, de ce le este frică oamenilor este cuvântul „licitație”. Putem observa acum la cât va ajunge licitația. Probabil acest proiect de hotărâre se va întoarce pentru a putea fi amendat. Totul depinde la cât va ajunge licitația, dacă aceasta are un minim să vedem la cât va ajunge maximul acesteia. Toată lumea spune că cei cu bani vor lua locurile de parcare. Haideți să vedem la cât va ajunge licitația.”
Domnul consilier Barbu Ion:

„Am niște nelămuriri în legătură cu două articole din acest proiect de hotărâre. Art. 15, alin. 2,<După eliberarea locului de parcare, acesta se poate atribui altor persoane, la solicitarea scrisă a acestora, în ordinea înregistrării cererilor de după eliberarea locului.>” 

Domnul Florescu Constantin, președintele ședinței:

„Nu am ajuns la această fază. Am spus că regulamentul se va adapta în funcție de necesități.”

Domnul consilier Barbu Ion:

„Regulamentul îl perfectăm de fiecare dată când este nevoie?”

Domnul Florescu Constantin, președintele ședinței:


„Da.”

Domnul consilier Barbu Ion:


„În primul rând sumele încasate din tarifele aferente, de ce trebuie să le rezolvăm astăzi, ne grăbește cineva? Dacă tot putem să-l perfectăm? De ce ținem neapărat să se vină cu cereri după ce se eliberează locul, în condițiile în care este posibil să fie cerere pentru locul respectiv rămasă la primărie. Acea comisie nu ar putea să țină cont de ele, să țină cont de cererile care sunt deja înregistrate. Dacă nu, nu. Ar trebui să știm de ce nu. În al doilea rând, articolul 34 spune: <Sumele încasate din tarifele aferente parcărilor de reşedinţă nu se mai restituie, în cazul în care, după atribuirea unui loc de parcare şi eliberarea abonamentului, persoana renunţă la locul de parcare atribuit.> Aici ar trebui să vedem motivul pentru care renunță. Dacă își mută domiciliul în altă parte, dacă moare, dacă vinde autoturismul. Ar fi bine să ținem cont și de acest lucru. De ce să ne deranjeze, dacă în momentul în care omul face cerere, am restitui partea de sumă începând cu data la care se eliberează locul de parcare. Mai sunt situații în țară în care sumele nu se mai restituie.”
Domnul Constantin Toma, primarul municipiului Buzău:

„Aș vrea să-i dau cuvântul domnului Radu Sebastian deoarece el s-a ocupat de acest regulament.”

Domnul Radu Nicolae - Sebastian - Valentin, consilier primar:

„Legat de eliberarea locurilor de parcare, vorbim de eliberarea unui loc după ce a fost concesionat, după ce a trecut printr-o procedură de atribuire a acelui loc. Cineva așa cum spuneți dumneavoastră, a plecat în județ, a vândut apartamentul și eliberează locul de parcare. Acces la acel loc de parcare îl vor avea cu prioritate cei înscriși pe aceea listă de solicitări. Bineînțeles, dacă vor rămâne proprietari de apartamente, care nu vor prinde un loc de parcare la procedura inițială, ei vor rămâne în baza noastră de date în aceeași ordine. Vor avea prioritate la atribuirea unui loc de parcare și cred că aici v-am răspuns la primul punct. Legat de celălalt articol, care prevede restituirea acelei taxe este un acord încheiat între două persoane fizice/juridice. Are putere de lege între cele două părți, iar cel care concesionează locul de parcare își asumă de la început că atunci când se eliberează locul de parcare nu mai primește acea sumă de bani înapoi. Este un drept legat de Codul fiscal. Ați văzut, dacă vă înmatriculați un autoturism și apoi îl vindeți în cursul anului, plătiți până la final de an impozitul aferent acelui autoturism.”
Domnul consilier Barbu Ion:

„Este o Hotărâre de Consiliu Local care poate fi perfectată. După părerea mea nu este o problemă.”

Domnul Radu Nicolae - Sebastian - Valentin, consilier primar:

„Vorbim despre niște sume extrem de mici. Ne încărcăm cu niște proceduri administrative fără să creăm un prejudiciu consistent persoanelor fizice sau juridice. În măsura în care dumneavoastră apreciați altfel, aceasta a fost propunerea noastră la momentul respectiv. Vă mulțumesc.”

Domnul Constantin Toma, primarul municipiului Buzău:

„A fost făcut după modelul altor orașe.”

Domnul consilier Ionescu Constantin:

„Aș veni cu o propunere, ca banii care sunt încasați din aceste închirieri să fie direcționati exclusiv către amenajarea parcărilor și drumurilor.”

Domnul Constantin Toma, primarul municipiului Buzău:

„Nu știu dacă este posibil așa ceva.”

Domnul Radu Nicolae - Sebastian - Valentin, consilier primar:

„Nu puteți scrie în Hotărâre acest lucru, dar ei vor intra. Sunt venituri proprii la banii municipiului și ele vor fi redirecționate.”

Domnul consilier Bârlă Fănică:

„Crearea locurilor de parcare nu se pot face din aceste închirieri modice.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 19 voturi pentru și 2 abțineri (Roșioru Silviu – Laurențiu, Vasile Gheorghe).
Hotărârea adoptată are caracter normativ. 
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind aprobarea transferului drumului în suprafaţă de 13.833 m.p., situat în municipiul Buzău, în tarlaua 19, zona D.N. 10 Buzău – Braşov, cu numărul cadastral 60946, din proprietatea privată în proprietatea publică a municipiului  Buzău;
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind completarea art. 3 din Hotărârea nr. 323/2007 a Consiliului Local al Municipiului Buzău pentru aprobarea delegării gestiunii serviciilor publice de alimentare cu apă şi de canalizare, precum şi concesionarea bunurilor proprietate publică şi privată a municipiului Buzău către Societatea Comercială "Compania de Apă" S.A. Buzău;

Domnul consilier Ionescu Constantin:
„Nu votez la acest proiect de hotărâre.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 20 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru aprobarea vânzării către Societatea Comercială „Concas” S.A. Buzău a terenului proprietate privată a municipiului Buzău, aferent lucrărilor de construire "Ansamblu de locuinţe colective şi spaţii pentru funcţiuni conexe locuirii", situat în municipiul Buzău, b-dul Unirii nr. 203;

Domnul consilier Barbu Ion:

„Proiectul de hotărâre se referă la zona unde se află cartierul Orizont, unde știm că există un litigiu?”

Domnul Florescu Constantin, președintele ședinței:

„La zona blocurilor. Unde se află blocurile din față.”

Domnul consilier Barbu Ion:

„Și blocurile respective sau terenurile unde sunt construite blocurile sunt cumva într-un litigiu? Știm destul de bine, că fostul primar are o problemă cu un dosar, tocmai datorită acestuia schimb, despre care nu știu dacă a fost în regulă. Aș vrea să știm acest lucru deoarece este foarte important.”

Domnul Sava George, inspector cu atribuții delegate de secretar:

„La acest moment nu există un litigiu sau vreun impediment cu privire la vânzarea acestor terenuri către Societatea Comercială Concas S.A. Buzău. Curtea de Conturi, în Raporturile pe care le-a înaintat către Primăria municipiului Buzău, a subliniat foarte clar ca aceste terenuri să fie vândute la valoarea de piață actuală.”
Domnul Constantin Toma, primarul municipiului Buzău:

„Există un proces la Curtea de Apel Ploiești. Este vorba de acei 16 euro pe metru pătrat. Am chemat pentru evaluare pe toți cei 41 de evaluatori de terenuri din municipiul Buzău. S-au prezentat șapte și a fost ales unul dintre aceștia care a făcut deja evaluare și care a ieșit cu 55,98 euro, față de 16 euro.” 

Domnul Sava George, inspector cu atribuții delegate de secretar:

„Curtea de Conturi a zis foarte clar, vânzarea se poate face, dar numai la prețul actual.”

Domnul consilier Barbu Ion:

„Aș mai vrea un răspuns. Așa cum a precizat și domnul primar s-a evaluat, dar prin comparație cu articolul următor, avem tot așa un proiect în care un evaluator a stabilit un preț pentru un teren situat în oraș. Diferențele par destul de mari între 55,98 și 80,99 de euro pe metru pătrat. Puteți să argumentați această diferență.”

Domnul Constantin Toma, primarul municipiului Buzău:

„Nu am explicații, au fost evaluatori separați.”

Domnul consilier Roșioru Silviu – Laurențiu:

„La Concas este la marginea orașului, iar celălalt este în centrul orașului, unde este Camera de Comerț. Diferențele sunt majore. Centru raportat la zona de lângă podul de la Mărăcineni.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru aprobarea vânzării către Societatea Comercială "General Consult" S.R.L. Buzău, a terenurilor proprietate privată a municipiului, indivize şi aferente suprafeţelor locative cu altă destinaţie decât cea de locuinţă situate în municipiul Buzău, bulevardul Unirii, la parterul blocurilor 10C şi 10D; 

Domnul consilier Barbu Ion:

„Sper să nu avem problema pe care am avut-o la punctul anterior, să nu mai greșim. Bănuiesc că cineva mers la fața locului să vadă despre ce este vorba pentru a nu vinde ceea ce nu ne aparține.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru aprobarea solicitării de trecere din domeniul public al statului și administrarea Regiei Naționale a Pădurilor – Romsilva în proprietatea publică a municipiului Buzău și administrarea Consiliului Local al municipiului Buzău a  bunului imobil “Pădurea Crâng” din municipiul Buzău
Domnul consilier Ionescu Constantin:

„Pentru mine a fost o prioritate în campania electorală, de a prelua legal din punct de vedere juridic Pădurea Crâng, pentru a fi protejată și pentru a crește ca și suprafață pe metri pătrați pe cap de locuitor la nivelul municipiului Buzău, pentru a atinge acea țintă la nivelul uniunii Europene. Aș veni cu o propunere pentru a elimina orice suspiciune. Am depus în urmă cu două luni de zile un proiect de hotărâre, la propunerea mea și la solicitarea tuturor consilierilor din Consiliul Local, dar domnul secretar nu mi-a dat răspuns nici până la ora actuală. Un punct din acest proiect de hotărâre este cel prin care să se interzică orice construcție provizorie sau definitivă în Parcul Crâng și să fie declarată zonă protejată.”

Domnul consilier Lazăr Iulian – Sorin:

„Există în proiectul de hotărâre.”

Domnul Florescu Constantin, președintele ședinței:

„Avem în proiectul de hotărâre, la articolul doi, care spune: cu privire la bunul imobil se menține destinația actuală. Să nu se dispună nicio măsură de natura grevării cu sarcini ipotetice înstrăinări. Vreți să adăugăm și interzicerea construcțiilor?”

Domnul consilier Ionescu Constantin:

„Da, vă rog.”

Domnul Radu Nicolae - Sebastian - Valentin, consilier primar:

„Este prin lege, construcția pe spațiul verde este interzisă.”

Domnul Apostu Ionuț - Sorin, viceprimarul municipiului:

„La acest moment, Parcul Crâng, prin Hotărârea nr. 13/1995 este arie protejată de interes județean. Se supune unor restricții privind avizarea oricărui tip de construcție.”

Domnul consilier Ionescu Constantin:

„Să înțeleg că orice înseamnă construcție în Parcul Crâng cu autorizație,  este legală?” 

Domnul Apostu Ionuț - Sorin, viceprimarul municipiului:

„Nu pot să fac această afirmație, ceea ce știu este că aceste construcții au fost construcții vechi în zona respectivă, anterioare anului 1995.”

Domnul consilier Ionescu Constantin:

„Când a fost amenajat Parcul Crâng în anul 2007, am obținut avizul inclusiv de la Ministerul Culturii. Am fost reclamat în momentul în care am deținut funcția de viceprimar, deoarece s-a dorit modernizarea Parcului Crâng. Până nu s-a obținut acel aviz de la Ministerul Culturii nu s-au putut începe lucrările. Nu cred că acele construcții nu fac referire la aceeași norme legale. Eu nu vorbesc de amenajare, deoarece acolo nu este așa ceva. Acolo sunt niște construcții în care muzica se aude până în centrul orașului.”

Domnul Apostu Ionuț - Sorin, viceprimarul municipiului:

„Este și un sit arheologic acolo. Nu am această informație, dar putem verifica ceea ce dumneavoastră afirmați.”

Domnul consilier Bârlă Fănică:

„Prin Planul Urbanistic General este interzis cu desăvârșire construirea în Parcul Crâng. Există legea urbanismului.”

Domnul consilier Ionescu Constantin:

„Când va fi respectată?”

Domnul consilier Roșioru Silviu – Laurențiu:

„Jumătate din Parcul Crâng aparține municipalității. Cred că nu este suficient de amenajat și de întreținut. În altă ordine de idei, s-a construit mereu în zona administrată de municipalitate, de aceea este un haos total. Spre exemplu, se circulă cu mașinile, au loc diferite evenimente. Știți foarte bine că acum câțiva ani s-au tăiat pomi, a existat și un scandal, iar sub pretextul că se tualetează Crângul s-a vândut lemn de aici. Pe insuliță s-a construit fără autorizație și nu s-a luat niciun fel de măsură. În continuare cred că va exista pericolul ca prin preluarea acestuia, nu în acest mandat, dar în următoarele, să se construiască un cartier rezidențial sau să se facă alte lucrări de alt gen.”

Domnul consilier Ionescu Constantin:

„Vreau să supuneți la vot propunerea mea de a se interzice orice construcție în Parcul Crâng.”

Domnul Florescu Constantin, președintele ședinței:

„Supun la vot propunerea domnului consilier Ionescu Constantin de a se interzice orice construcție în Parcul Crâng, în afară de cele legale.”

Cu unanimitate de voturi propunerea fost adoptată.

Domnul Constantin Toma, primarul municipiului Buzău:

„Zilele trecute anunța cu mare mândrie primarul orașului Suceava că a reușit să ia în concesiune pe 49 de ani de la Romsilva o bucată de pădure ca să-i tragă PUG-ul. Este problema acelor 26 m² de spațiu verde, de fiecare locuitor al municipiului. În acest moment, oficial, avem 21 m², se lucrează la Registrul spațiilor verzi, iar surpriza va fi foarte mare. Am transformat în parcări o mulțime de spații verzi. Parcul Crâng ne este necesar și din acest punct de vedere. În anul 2018 se termină actualul PUG, iar Consilul Local al municipiului Buzău va trebui să-l aprobe. Astfel, din anul 2018 va trebui să funcționăm după PUG-ul nou. Acel PUG nu va primi avizul de la Ministerul Mediului, trebuie să se aplice o directivă europeană și trebuie să avem 26 m² de spațiu verde pe locuitor al municipiului Buzău.”

Domnul Florescu Constantin, președintele ședinței:

„Din punct de vedere juridic am studiat foarte mult acest caz. Noi suntem proprietari de drept, dar trebuie să ne încadrăm în legi, să întabulăm. Din anul 1881, regele a dat în proprietatea Primăriei, Crângul. Statul nu a mai avut niciun titlu. L-a dat doar în administrare, fiind pădure. În anul 1883 nu se preciza exact suprafața, era doar Pădurea Crâng edificată. Înainte au fost procese cu Arhiepiscopia Buzăului și Vrancei, deoarece aceasta a fost primul proprietar. Au pierdut, iar aceasta nu mai are nici o pretenție. Din punct de vedere juridic este ceva normal atât timp cât s-au restituit păduri la toate persoanele fizice. Comunității Buzăului, în temeiul legii, îi revine această proprietate. Este o șansă pentru oraș. Ar fi culmea să nu facem demersurile legale ca să luăm această proprietate.”

Domnul consilier Roșioru Silviu – Laurențiu:

„Partea aceasta de Crâng pe care municipalitatea o are, dacă era administrată și bine gospodărită, ar fi arătat altfel. Cu tot respectul, cred că Romsilva a conservat foarte bine cealaltă parte unde a administrat și nu a dat voie să se construiască sau să se întreprindă alte activități în acea zonă. După părerea mea această trecere creează probleme.”

Domnul consilier Barbu Liviu – Dragoș:

„De când eram mic mă duceam la Clubul pentru Protecția Mediului. Acolo am învățat că Parcul Crâng este un rest din corpul Vlăsiei unde exista o lalea de Crâng care era pe cale de dispariție. Ar trebui să fim mai atenți cu natura și unde avem o zonă verde s-o protejăm. Sunt construcții, cele provizorii, gen corturi, care ar trebui să dispară și astfel să avem grijă de spațiul verde. Partea de castani după bulevardul Nicolae Bălcescu este bătrână, stejarii care sunt în Parcul Crâng, unii trebuie tualetați și îngrijiți. Rămân la părerea că și dacă trecem în îngrijirea Primăriei trebuie să avem foarte mare grijă cu construcțiile în zona respectivă, să nu se facă absolut nimic, decât să se amenajeze spațiul verde. Dacă nu mă înșel în anul 1884 și Brătianu a făcut același lucru, deoarece este normal să avem un spațiu verde al orașului.”

Domnul Florescu Constantin, președintele ședinței:

„O să completăm expres, cu toate că în virtutea legii este.”

Domnul Apostu Ionuț - Sorin, viceprimarul municipiului:

„Permiteți-mi să vă completez, este de fapt laleaua de cazane. Această specie de lalea nu mai crește decât în cazanele Dunării, în zona respectivă unde este o arie protejată de interes național, un parc natural. Poate vom reuși după preluarea Crângului, chiar să-i ridicăm gradul de protecție din punct de vedere al mediului.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 18 voturi pentru, două abțineri (Ion Viorel, Vasile Gheorghe) și un vot împotrivă (Roșioru Silviu – Laurențiu). 
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru abrogarea art. 3 din Hotărârea nr. 90/2015 privind atestarea apartenenţei la domeniul privat al municipiului a unor suprafeţe locative cu altă destinaţie decât cea de locuinţă situate în municipiul Buzău, strada Unirii, bloc L2, parter, bloc E8, parter şi demisol şi bloc E1, parter;

Domnul consilier Barbu Ion:

„Situația aceasta, la momentul respectiv, am amendat-o, iar cei de dinainte nu au fost atenți la modul în care trecem în proprietate publică sau în proprietate privată a municipiului, anumite suprafețe. Acești oameni timp de doi ani de zile au avut conflicte în acel bloc și s-au acuzat unii pe alții pentru o greșeală făcută de Consiliul Local al municipiului Buzău. Holul de intrare în bloc a fost atribuit unei persoane care le-a creat mari probleme acelor oameni. Doi ani de zile i-a amenințat că are pe cineva în primărie. Cel care era responsabil de bloc s-a îmbolnăvit din această cauză.”  

Domnul consilier Ionescu Constantin:

„Nu a fost luat cu acordul proprietarilor?”

Domnul Florescu Constantin, președintele ședinței:

„Proprietarii și-au dat inițial acordul de a închiria, hârtia nu a mai ajuns la Primărie, iar persoana respectivă și-a rezolvat altfel problema. Este noul Cod civil, spun asta și în calitate de președinte, care obligă administrația locală, întotdeauna când se schimbă un proprietar la un spațiu comercial, când se schimbă destinația unui spațiu comercial, să ceară acordul asociației de proprietari și a celor care îi afectează direct. Din păcate, nu întotdeauna se întâmplă acest lucru. Este foarte grav deoarece sunt destule blocuri, proprietari de apartamente afectați de modul neserios. Aprobăm să meargă în zonă anumiți agenți economici. În zona Unirii Sud situația se va complica.” 

Domnul Apostu Ionuț - Sorin, viceprimarul municipiului:

„Dacă îmi permiteți, am fost acolo și nu vreau să fac procese de intenție nimănui. Am înțeles discutând și cu Asociația de proprietari, dar și cu locatarii că la momentul respectiv nu exista sau nu aveau un proiect tehnic al blocului. Printr-o Hotărâre de Consiliu Local a fost revendicată acea suprafață.”

Domnul consilier Barbu Ion:

„Aici lucrurile stau puțin diferit. Acele blocuri au fost construite la fel ca și blocul meu. Nu avem nici un document. Au fost proprietate de la început. După ce acesta s-a desființat cine și-a permis a făcut orice cu proprietatea comună. Părțile, cotă parte, după noul Cod civil și nu numai, nu pot fi înstrăinate oricum. Trebuie să existe și sunt niște reguli foarte stricte.”

Domnul Apostu Ionuț - Sorin, viceprimarul municipiului:

„Oamenii aceștia au făcut rost de acel proiect tehnic, au adus la Primărie și acum facem această reparație.”

Domnul consilier Ionescu Constantin: 

„Au avizul Asociației de proprietari?”
Domnul Apostu Ionuț - Sorin, viceprimarul municipiului:

„Pentru ce? Acum se repară acea eroare făcută în urmă cu mai mulți ani. Această suprafață va reveni Asociației de proprietari și blocului respectiv.” 

  Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru atestarea apartenenţei la domeniul public al municipiului Buzău a imobilului „Sală de sport cu tribună de 180 locuri în Municipiul Buzău, Liceul cu program sportiv Iolanda Balasz Sotter, Micro 14, aleea Şcolilor nr. 1”;
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind atestarea apartenenţei la domeniul privat al municipiului a unui teren situat în municipiul Buzău, str. Primăverii, nr. 5, pe care este edificată o construcţie;

 Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind atestarea apartenenţei la domeniul public al municipiului a terenului aferent garajelor situate în municipiul Buzău, cartier micro 14, adiacent Grădiniţei nr. 7;
Nefiind exprimate puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru. 

X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre pentru aprobarea prelungirii exercitării cu caracter temporar a funcţiei publice de conducere vacante de director executiv al Direcţiei de Asistenţă Socială a municipiului Buzău;
Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 20 voturi pentru și o abținere (Dunel Alexandru).
X X X

Domnul consilier Florescu Constantin, președintele ședinței, supune atenției domnilor consilieri proiectul de hotărâre privind repartizarea, în vederea închirierii, a unor locuinţe aflate în administrarea Consiliului Local al Municipiului Buzău.
Domnul Florescu Constantin, președintele ședinței:

„Avem invitați, vă rog să-i poftiți în sală, poate vor să spună ceva. Bună ziua, vreți să luați cuvântul în legătură cu proiectul de hotărâre?”
Domnul Apostu Ionuț - Sorin:

„Haideți să facem o scurtă introducere pentru a înțelege și domnii consilieri despre ce este vorba. Doamna Barangă este pe lista de priorități a Consiliului Local împreună cu soțul dânsei. Trebuia de mai multă vreme să fie evacuată dintr-o locuință aparținând Arhiepiscopiei Buzăului și Vrancei. La acest moment, printre puținele locuințe sociale pe care le aveam la dispoziție, Comisia tehnică din cadrul Consiliului Local a propus și locuința situată pe str. Verii, nr. 19. La această locuință pe care o supunem dezbaterii și aprobării dumneavoastră, doamna Doniga, proprietara de la etajul unu, care este în imediata apropiere a locuinței sociale a primăriei a investit în urmă cu câțiva ani pentru igienizarea acestei locuințe sociale. Locuința se afla într-o stare deplorabilă, deoarece acolo a locuit un cetățean care a distrus foarte mult locuința primăriei. Dânsa a investit acolo niște bani pentru readucerea acelei locuințe la un stadiu acceptabil. Totodată, aceasta spune că a avut un acord verbal din partea unei persoane de la serviciul Fond Locativ, pentru a ocupa și acea locuință. Din păcate, acordul verbal nu este în nicio formă legală, noi avem această locuință socială la acest moment sigilată. Nu avem decât să respectăm prevederile legale, fiind o locuință liberă în patrimoniul municipiului Buzău pentru a fi repartizată. Am fost la fața locului am văzut situația reală, dânsa a investit într-adevăr niște bani, părerea mea este că doar pe cale civilă poate să-și recupereze acea investiție făcută într-o locuință a primăriei.”
Domnul Florescu Constantin, președintele ședinței:

„Este o investiție făcută fără acordul proprietarului și ca atare rămâne discutabil. Se poate adresa instanței. Am înțeles că proiectul de hotărâre este făcut pentru ambele persoane.”

Domnul Constantin Toma, primarul municipiului Buzău:

„Este doar pentru familia Barangă.”

Domnul Apostu Ionuț - Sorin, viceprimarul municipiului Buzău:

„Cealaltă persoană, doamna Tudor Felicia este urmașul unui revoluționar, care se află de asemenea pe lista de priorități a Consiliului Local. Au fost efectuate anchetele sociale și îndeplinește toate criteriile legale pentru ai fi repartizată o locuință.”

Nefiind exprimate alte puncte de vedere, preşedintele şedinţei, supune votului domnilor consilieri proiectul de hotărâre, care este adoptat cu 21 voturi pentru.
X X X

Alte probleme ale activităţii curente.

X X X

Domnul Florescu Constantin, președintele ședinței:

„Ați primit adresa nr. 15987 din data de 24.10.2016 a Consiliul Concurenței de la S.C. RER Ecologic Service Buzău S.A. Aceștia sunt în proces. Avem obigația de a vi le înmâna. Este o informare.”

Domnul Constantin Toma, primarul municipiului Buzău:

„Consiliul Concurenței ne-a trimis o scrisoare, care în urma unei sesizări făcută de Autoritatea Naţională de Reglementare pentru Serviciile Comunitare de Utilităţi Publice - A.N.R.S.C. pune în discuție valabilitatea încheierii contractelor cu S.C. RER Ecologic Service Buzău S.A., inclusiv a hotărârilor de Consiliu Local care s-au făcut în trecut, de prelungire a contractului cu S.C. RER Ecologic Service Buzău S.A.”
Domnul Florescu Constantin, președintele ședinței:

„În sală este prezent domnul director care ne poate lămuri.”

Domnul Mocanu Liviu – Mihai, director general S.C. RER Ecologic Service Buzău S.A.:

„Este vorba de actul adițional de prelungire din 2018 până în 2026, pe cei opt ani, prelungire la baza căreia a stat investiția stației de sortare. Consiliul Concurenței în acea adresă, a omis să spună cel mai important lucru, că suntem în proces cu Autoritatea Naţională de Reglementare pentru Serviciile Comunitare de Utilităţi Publice, au refuzat să ia în calcul acel act adițional de prelungire conform legislației în vigoare, iar termenul este pe 16 noiembrie 2016.
Domnul Florescu Constantin, președintele ședinței:

„Doar instanța poate să întrerupă contractul.”

Domnul Constantin Toma, primarul municipiului Buzău:
„Consiliul Concurenței face apel la Consiliul Local să luăm decizia, dacă citiți materialul, să întrerupem acest contracte. Am adus la cunoștință tuturor.”

Domnul consilier Roșioru Silviu – Laurențiu:

„După hotărârea instanței.”

Domnul Florescu Constantin, președintele ședinței:

„Eu așa cred, că doar instanța poate decide acest aspect. Unilateral noi riscăm dacă întrerupem acest contract. Dacă vor câștiga procesul, noi ce vom face?”

Domnul Constantin Toma, primarul municipiului Buzău:

„Trebuie să fim în legalitate.”

Domnul Constantin Toma, primarul municipiului Buzău:

„Solicitarea este făcută către primar. Trebuia să vă aduc la cunoștință. Se solicită și primarului și Consiliului Local, iar primarul să promoveze către dumneavoastră ca și Consiliu Local să întrerupeți acest contract.”

Domnul Florescu Constantin, președintele ședinței:

„Trebuie să așteptăm soluția din instanță, anulăm acestă decizie, soluția definitivă din instanță.”

Domnul consilier Ionescu Constantin:

„La momentul respectiv când s-a solicitat prelungirea contractului nu exista un punct de vedere al Autorităţii Naţionale de Reglementare pentru Serviciile Comunitare de Utilităţi Publice?”

Domnul Mocanu Liviu – Mihai, director general S.C. RER Ecologic Service Buzău S.A.:

„Nu. Acea prelungire a fost prefațată cu 3 ani de discuții și negocieri, bineînțeles că este și un sudiu de fezabilitate pe baza acelei prelungiri. Acea prelungire înseamnă că RER Ecologic Service Buzău S.A. preia toate atribuțiile de mediu, pentru că până acum primăria trebuia să plătească 2 miliarde pe an pentru acele obligații. Plus de asta, acea investiție de 2 milioane 200 de euro, stația de sortare, la finele acestui an intră în proprietatea primăriei municipiului Buzău. Spre comparație în orașul Mangalia a fost încheiat un contract de procesiune în urma unei licitații doar pe un an de zile, ulterior operatorul de acolo a făcut 25 sau 30 de platforme într-o parte, fiindu-i prelungit contractul. Acolo s-a putut, iar la noi nu.”
Domnul Florescu Constantin, președintele ședinței:

„Aceasta este poziția dumneavoastră. Așteptăm procesul.”
X X X

Domnul Florescu Constantin, președintele ședinței:

„Mai avem de răspuns unei solicitări, în legătură cu data la care a fost furnizată căldură buzoienilor. Îl avem prezent pe domnul Tacea Constantin, director general la Regia Autonomă Municipală „R.A.M.” Buzău, care ne va lămuri.”

Domnul Constantin Toma, primarul municipiului Buzău:

„Care a fost motivul pentru care nu ați dat căldură la timp?”

Domnul Tacea Constantin, director general Regia Autonomă Municipală „R.A.M.” Buzău:

„Bună ziua. Am văzut în procesul verbal al ședinței anterioare, poziția pe care ați avut-o, din cauză că Regia Autonomă Municipală nu a dat căldură. Regia Autonomă Municipală era obligată să plătescă instalațiile, atunci când trei nopți consecutive, temperatura medie între orele 18.00 și 6.00 este mai mică sau egală cu 10 grade. Dumneavoastră v-ați uitat la temperatura medie.”

 Domnul consilier Vasile Gheorghe:

„Ambele temperaturi erau sub 10 grade.”
Domnul Tacea Constantin, director general Regia Autonomă Municipală „R.A.M.” Buzău:

„Pe site-ul Agenției Naționale de Meteorologie este temperatura maximă și temperatura minimă din ziua respectivă.”

Domnul consilier Vasile Gheorghe:

„O să ne uităm pe site și o să vedeți că este și minimă și medie sub 10 grade.”

Domnul Tacea Constantin, director general Regia Autonomă Municipală „R.A.M.” Buzău:

„Au fost doar două nopți consecutive. Noi am luat legătura cu asociațiile de proprietari, dacă vor să primească sau nu căldură, deoarece trebuie să se țină cont că în luna octombrie nu sunt ajutoare de căldură, ceea ce înseamnă că o parte din asociații nu vor să primească energie termică și preferă să stea în frig.”
Domnul consilier Vasile Gheorghe:

„Am fost la școli, iar aici au cerut energie termică. Directorul școlii a cerut acest lucru. Datoria mea era de a anunța Consiliul Local al municipului Buzău.”
Domnul Tacea Constantin, director general Regia Autonomă Municipală „R.A.M.” Buzău:

„Nu am avut trei nopți consecutive.”

Domnul Florescu Constantin, președintele ședinței:

„Temperatura minimă de unde o aveți? Aveți nevoie și de acordul Asociațiilor de proprietari să furnizați căldură?”
Domnul Tacea Constantin, director general Regia Autonomă Municipală „R.A.M.” Buzău:
„În mod normal nu.”

Domnul consilier Ionescu Constantin:

„Mai există asociații care în momentul de față nu au căldură?”
Domnul Tacea Constantin, director general Regia Autonomă Municipală „R.A.M.” Buzău:

„Da, chiar și în momentul de față. Îl avem și pe domnul consilier Barbu Ion care poate confirma acest lucru.”
Domnul consilier Barbu Ion:

„Ar trebui pentru școli și grădinițe, nu neapărat pentru iarna aceasta, deoarece s-a cam dus acea perioadă, dar să avem grijă pe viitor deoarece 10 grade dacă nu sunt noaptea și sunt doar 9, școlile și grădinițele au nevoie.”

Domnul Tacea Constantin, director general Regia Autonomă Municipală „R.A.M.” Buzău:

„Nu există instalații separate pentru școli și grădinițe.”
Domnul consilier Barbu Ion:

„Domnul primar s-a angajat că va face.”
În încheiere, domnul consilier Florescu Constantin, preşedintele şedinţei, declară închise lucrările şedinţei, mulţumind tuturor pentru participare.

Drept pentru care s-a încheiat prezentul proces-verbal, în 2 (două) exemplare, spre cele legale. 

PREŞEDINTELE ŞEDINŢEI,

  consilier Florescu Constantin
INSPECTOR CU ATRIBUŢII DELEGATE DE 

     SECRETAR,









   Sava George

